## FGV celebra el comité de participació de clients de TRAM d’Alacant per a conéixer l’opinió dels usuaris

*** En el grup de treball participen entitats i viatgers habituals dels servicis ferroviaris autonòmics d’Alacant
* L’índex de satisfacció del client, les actuacions, les obres i les bonificacions en el transport per als jóvens han sigut algunes de les qüestions abordades**

Ferrocarrils de la Generalitat Valenciana (FGV) ha organitzat a Alacant una reunió del Comité de Participació de Clients de TRAM d’Alacant, amb l’objectiu de millorar la qualitat del servici i conéixer de primera mà l’opinió dels usuaris del transport metropolità autonòmic, la qual cosa ajuda l’empresa pública a tindre una visió més pròxima de la percepció que hi ha sobre els servicis i la imatge d’esta.

En estes sessions de treball participen viatgers habituals i representants de diferents entitats d’Alacant per a analitzar i debatre sobre qüestions del servici de transport ferroviari que oferix la Generalitat a Alacant.

La composició del Comité està oberta a entitats, que participen en funció del contingut o l’orde del dia. En esta ocasió han assistit Creu Roja, Once, Fesord, UMH, Cocemfe Alacant, l’associació de veïns Albufereta Platja Blanca, l’associació de mestresses de casa Tyrius, Avacu, Asafan i Amics de la Gent Major. A més, van acudir quatre viatgers habituals, un treballador, un estudiant, un jubilat i un aturat.

La seu de TRAM d’Alacant, situada en l’estació de la Marina, va ser l’espai en el qual els representants dels usuaris i de l’empresa es van reunir per a debatre i analitzar diferents qüestions, com van ser els resultats de l’última enquesta de satisfacció de clients, les actuacions i obres realitzades en el metropolità i les bonificacions en el transport per als jóvens.

En este sentit, cal assenyalar que l’índex de satisfacció del client (ISC) de 2024 en TRAM d’Alacant va ser de 8,54 punts sobre 10, i que el percentatge de viatgers que considera “satisfactori” el servici que es presta és del 94,4 %; el percentatge que el qualifica de “normal” és del 3,8 % i tan sols l’1,8 % restant sent “insatisfacció” amb el seu funcionament.

Per la seua banda, els assistents a la reunió van exposar diversos temes, com el volum de viatgers en les unitats, la informació en l’interior dels tramvies, matisacions sobre alguns títols de transport i el pla zonal tarifari.

**Com funciona el Comité**

El Comité de Participació de Clients està format per un màxim de 15 membres i funciona com un grup de treball, assessorament i debat en el qual, amb un orde del dia previ, es promou una interacció entre empresa i clients per a tindre més compromís i complicitat.

Per part d’FGV, els temes a proposar s’extrauen del conjunt de reclamacions que es gestionen en l’empresa, els informes de satisfacció del client i les enquestes i els sondejos demoscòpics, o aquells temes que, dins dels objectius i accions de l’empresa, interessa exposar a debat.

Fecha: 17/06/2025